+-----------------------------------------------------------------------+
| 9.  การจัดการ                                                          |
+-----------------------------------------------------------------------+

1.  []โครงสร้างการจัดการของ CPF ณ วันที่ 19 มีนาคม 2546

    คณะกรรมการบริษัท

ณ วันที่ 19 มีนาคม 2546 คณะกรรมการของ CPF ประกอบด้วยกรรมการจำนวน 15 ท่าน ดังนี้

+------------------+-----------------+--------------------------------+
|   ชื่อ             | นามสกุล          | ตำแหน่ง                         |
+------------------+-----------------+--------------------------------+
| 1. พลตำรวจเอก    | สารสิน           | ประธานกรรมการกิตติมศักดิ์           |
| เภา              |                 | และกรรมการอิสระ*                |
+------------------+-----------------+--------------------------------+
| 2. นายธนินท์       | เจียรวนนท์        | ประธานกรรมการ                  |
+------------------+-----------------+--------------------------------+
| 3. นายประเสริฐ    | พุ่งกุมาร          | รองประธานกรรมการ               |
+------------------+-----------------+--------------------------------+
| 4. นายมิน         | เธียรวร          | รองประธานกรรมการ               |
+------------------+-----------------+--------------------------------+
| 5. นายชิงชัย       | โลหะวัฒนะกุล      | รองประธานกรรมการ               |
+------------------+-----------------+--------------------------------+
| 6. นายอาสา       | สารสิน           | กรรมการอิสระ*                   |
+------------------+-----------------+--------------------------------+
| 7. ศ.นพ.อรรถสิทธิ์  | เวชชาชีวะ        | กรรมการอิสระ*                   |
+------------------+-----------------+--------------------------------+
| 8. นายทนง        | เทิมแพงพันธ์       | กรรมการอิสระ*                   |
+------------------+-----------------+--------------------------------+
| 9. นายพงษ์เทพ     | เจียรวนนท์        | กรรมการ                        |
+------------------+-----------------+--------------------------------+
| 10. ดร.วีรวัฒน์     | กาญจนดุล         | กรรมการ                        |
+------------------+-----------------+--------------------------------+
| 11. นายอดิเรก     | ศรีประทักษ์        | กรรมการ                        |
+------------------+-----------------+--------------------------------+
| 12. นายทง        | โชติรัต           | กรรมการ                        |
+------------------+-----------------+--------------------------------+
| 13. นายพงษ์       | วิเศษไพฑูรย์       | กรรมการ                        |
+------------------+-----------------+--------------------------------+
| 14. นายสุนทร      | อรุณานนท์ชัย       | กรรมการ                        |
+------------------+-----------------+--------------------------------+
| 15. นางอรุณี       | วัชรานานันท์       | กรรมการ                        |
+------------------+-----------------+--------------------------------+

  *
  มีคุณสมบัติของกรรมการอิสระครบถ้วนตามประกาศคณะกรรมการกำกับหลักทรัพย์และตลาดหลักทรัพย์
  ที่ กจ. 12/2543 เรื่อง การขออนุญาตและการอนุญาตให้เสนอขายหุ้นที่ออกใหม่

กรรมการลำดับที่ 2-5 และ 9-15 เป็นกรรมการผู้มีอำนาจลงนามผูกพันบริษัท
โดยกำหนดให้กรรมการผู้มีอำนาจลงนามผูกพันบริษัท 2 ท่าน
ลงลายมือชื่อร่วมกันและประทับตราสำคัญของบริษัท

อำนาจหน้าที่ของคณะกรรมการบริษัท

คณะกรรมการบริษัทมีอำนาจและหน้าที่กำกับดูแลการดำเนินงานของบริษัทให้เป็นไปตามวัตถุประสงค์ของบริษัท
ภายใต้ขอบเขตที่กำหนดไว้ในข้อบังคับของบริษัท มติที่ประชุมผู้ถือหุ้นและกฎหมายต่างๆ ที่เกี่ยวข้อง
ทั้งนี้ คณะกรรมการอาจมอบหมายให้กรรมการคนหนึ่งหรือหลายคน
หรือบุคคลอื่นใดปฏิบัติการอย่างใดอย่างหนึ่งแทนคณะกรรมการได้
โดยในการมอบอำนาจนั้นจะต้องอยู่ภายใต้ขอบแห่งอำนาจของคณะกรรมการ
และมีการกำหนดขอบเขตอำนาจหน้าที่ของผู้รับมอบอำนาจไว้อย่างชัดเจน

ในการกำกับดูแลกิจการ คณะกรรมการบริษัทมีหน้าที่และความรับผิดชอบหลัก ดังนี้

1.  กำหนดนโยบายหลักในการดำเนินธุรกิจ นโยบายด้านการเงิน นโยบายในการระดมเงินทุน
    การบริหารเงินทุน และนโยบายในการบริหารความเสี่ยงของบริษัท

2.  พิจารณาอนุมัติงบประมาณและโครงการลงทุนของบริษัท
    และกำกับดูแลการดำเนินโครงการให้เป็นไปตามแผนงาน

3.  กำกับดูแลการดำเนินงานของบริษัทให้เป็นไปตามหรือดีกว่าเป้าหมายที่ตั้งไว้
    และกำหนดแนวทางแก้ไขในกรณีที่มีอุปสรรคในการบรรลุเป้าหมายนั้น

4.  จัดให้มีการรายงานข้อมูลโดยทั่วไปและข้อมูลทางการเงินของบริษัทต่อผู้ถือหุ้นและผู้มีส่วนได้เสียทั่วไปอย่าง
    ถูกต้อง ทันกาล และเป็นไปตามที่กฎหมายกำหนด

5.  รับทราบรายงานการตรวจสอบที่สำคัญ และกำหนดแนวทางปรับปรุงแก้ไข
    กรณีที่พบข้อบกพร่องที่เป็นสาระสำคัญ

6.  สอบทานความเพียงพอและเหมาะสมของระบบการควบคุมภายในและการบริหารความเสี่ยงของบริษัท

7.  จัดให้มีกระบวนการสร้างผู้บริหารระดับสูงขึ้นมาทดแทนอย่างต่อเนื่อง (Succession Plan)

 คณะกรรมการตรวจสอบ

คณะกรรมการตรวจสอบของ CPF ได้รับการแต่งตั้งจากที่ประชุมคณะกรรมการบริษัท เมื่อวันที่ 18
ธันวาคม 2545 ให้ดำรงตำแหน่งต่อไปอีกหนึ่งวาระ เป็นเวลา 3 ปี
โดยมีสมาชิกซึ่งเป็นกรรมการอิสระ จำนวน 4 ท่าน ดังนี้

1. พลตำรวจเอก เภา สารสิน ประธานกรรมการตรวจสอบ

2. นายอาสา สารสิน กรรมการตรวจสอบ

3. ศ.นพ.อรรถสิทธิ์ เวชชาชีวะ กรรมการตรวจสอบ

4. นายทนง เทิมแพงพันธ์ กรรมการตรวจสอบ

ทั้งนี้ มีนายวรวิทย์ เจนธนากุล ทำหน้าที่เป็นเลขานุการคณะกรรมการตรวจสอบ

คณะกรรมการตรวจสอบมีขอบเขตหน้าที่และความรับผิดชอบต่อคณะกรรมการบริษัทในการช่วยการปฏิบัติงานของคณะกรรมการบริษัทเกี่ยวกับการสอบทานรายงานทางการเงิน
สอบทานระบบการควบคุมภายในและการตรวจสอบภายใน
สอบทานการปฏิบัติตามกฎหมายและระเบียบข้อบังคับต่างๆ ที่เกี่ยวข้อง
พิจารณาคัดเลือกและเสนอแต่งตั้งผู้สอบบัญชี
พิจารณาการเปิดเผยข้อมูลของบริษัทเกี่ยวกับรายการที่เกี่ยวข้องกันหรือรายการที่อาจมีความขัดแย้งทางผลประโยชน์
รวมทั้งปฏิบัติการอื่นใดตามที่ได้รับมอบหมายจากคณะกรรมการบริษัท

คณะกรรมการบริหาร

คณะกรรมการบริษัทได้แต่งตั้งคณะกรรมการบริหาร
เพื่อทำหน้าที่ช่วยคณะกรรมการบริษัทในการกำกับดูแลและบริหารกิจการให้เป็นไปตามนโยบายและเป้าหมายการดำเนินธุรกิจที่คณะกรรมการได้กำหนดไว้อย่างมีประสิทธิภาพและประสิทธิผล

ณ วันที่ 19 มีนาคม 2546 คณะกรรมการบริหารของ CPF ประกอบด้วย

1. นายประเสริฐ พุ่งกุมาร ประธานกรรมการบริหาร

2. นายชิงชัย โลหะวัฒนะกุล กรรมการผู้จัดการใหญ่ และประธานคณะผู้บริหาร

3. นายอดิเรก ศรีประทักษ์ ประธานผู้บริหารฝ่ายปฏิบัติการ

4. นายพงษ์เทพ เจียรวนนท์ กรรมการบริหาร

5. นายทง โชติรัต กรรมการบริหาร

6. นายพงษ์ วิเศษไพฑูรย์ กรรมการบริหาร

7. นางอรุณี วัชรานานันท์ กรรมการบริหาร

8. นายวรวิทย์ เจนธนากุล กรรมการบริหาร

9. นายธีรศักดิ์ อุรุนานนท์ กรรมการบริหาร

10. นายวิทิต ภูธนทรัพย์ กรรมการบริหาร

11. นางสาวพัชรา ชาติบัญชาชัย กรรมการบริหาร

12. นายไพศาล จิระกิจเจริญ กรรมการบริหาร และเลขานุการคณะกรรมการบริหาร

หน้าที่ความรับผิดชอบหลักของคณะกรรมการบริหาร มีดังนี้

1.  กำหนดเป้าหมายและกลยุทธ์ในการดำเนินธุรกิจของแต่ละธุรกิจ
    รวมถึงการกำหนดนโยบายด้านกำลังคน การประเมินผล
    และหลักเกณฑ์การพิจารณากำหนดผลตอบแทน

2.  พิจารณากลั่นกรองงบประมาณและโครงการลงทุนของแต่ละธุรกิจ
    ก่อนนำเสนอต่อคณะกรรมการบริษัทเพื่อพิจารณาอนุมัติ
    โดยคณะกรรมการบริหารจะมีการพิจารณาทบทวนปรับเปลี่ยนการใช้
    งบประมาณและโครงการลงทุนที่ได้รับอนุมัติแล้วให้เหมาะสมกับสถานการณ์ที่เปลี่ยนแปลงไป

3.  ติดตามผลการดำเนินงานและความก้าวหน้าของโครงการลงทุนของแต่ละธุรกิจ
    และรายงานผลรวมทั้งปัญหาหรืออุปสรรคที่เกิดขึ้นและแนวทางในการปรับปรุงแก้ไข
    ให้คณะกรรมการบริษัททราบ

4.  ติดตามผลการพัฒนาระบบการจัดการและบริหารความเสี่ยงของแต่ละธุรกิจ

5.  ติดตามผลการพัฒนาบุคลากร การแต่งตั้งโยกย้ายผู้บริหารของแต่ละธุรกิจ
    ตามแผนงานการสร้างผู้บริหาร ทดแทน

6.  พิจารณาทางเลือกในการระดมทุน
    เมื่อมีความจำเป็นต้องจัดหาแหล่งเงินทุนสำหรับใช้ในโครงการลงทุนต่างๆ
    เพื่อนำเสนอคณะกรรมการบริษัทอนุมัติ

7.  ติดตามผลการใช้เงินทุน การบริหารเงินทุนและฐานะการเงินของแต่ละธุรกิจ

 คณะผู้บริหาร

ณ วันที่ 19 มีนาคม 2546 ผู้บริหารของ CPF ประกอบด้วย

1. นายชิงชัย โลหะวัฒนะกุล กรรมการผู้จัดการใหญ่ และประธานคณะผู้บริหาร

2. นายอดิเรก ศรีประทักษ์ ประธานผู้บริหารฝ่ายปฏิบัติการ

3. นายธีรศักดิ์ อุรุนานนท์ รองกรรมการผู้จัดการบริหาร สายงานอาหารแปรรูปครบวงจร

4. นายวีรชัย รัตนบานชื่น รองกรรมการผู้จัดการบริหาร สายงานอาหารสัตว์บก

5. นายเอนก บุญหนุน รองกรรมการผู้จัดการบริหาร สายงานครบวงจรภูมิภาค

6. นายวิทิต ภูธนทรัพย์ รองกรรมการผู้จัดการบริหาร สายงานอาหารสัตว์น้ำ

7. น.สพ. สุจินต์ ธรรมศาสตร์ รองกรรมการผู้จัดการบริหาร สายงานวิจัยและพัฒนาสัตว์น้ำ

8. นางอรุณี วัชรานานันท์ รองกรรมการผู้จัดการบริหาร สายงานบัญชีการเงิน

9. นายวรวิทย์ เจนธนากุล รองกรรมการผู้จัดการบริหาร สายงานบริหารทั่วไป

10. นายประเดิม โชติศุภราช รองกรรมการผู้จัดการบริหาร สายงานเทคโนโลยีสารสนเทศ

และระบบงาน

 

 อำนาจหน้าที่ของกรรมการผู้จัดการใหญ่

กรรมการผู้จัดการใหญ่มีหน้าที่ในการกำกับดูแลและบริหารกิจการ
รวมทั้งมีอำนาจอนุมัติดำเนินการใดๆ อันเป็นการดำเนินงานตามปกติธุรกิจของบริษัท
เว้นแต่อำนาจอนุมัติในกรณีดังต่อไปนี้

1. การรับวงเงินสินเชื่อหรือการกู้ยืมเงิน

2. การให้กู้ยืมเงิน หรือการให้ความช่วยเหลือทางการเงินใดๆ แก่บุคคลอื่น
เว้นแต่เป็นการให้กู้ยืมระยะสั้น แก่บริษัทย่อยที่บริษัทถือหุ้นทั้งทางตรงและทางอ้อมเกินกว่าร้อยละ 90

3. การเข้าร่วมทุน หรือการยกเลิกการเข้าร่วมทุนกับบริษัทอื่น

4. การอนุมัติรายจ่ายลงทุนในโครงการลงทุนใหม่
เว้นแต่โครงการที่ได้รับอนุมัติจากที่ประชุมผู้ถือหุ้นหรือ
ที่ประชุมคณะกรรมการดังที่ได้เสนอไว้ในรายงานประจำปี

5. การเข้าทำรายการที่เกี่ยวโยงกัน
หรือการได้มาหรือจำหน่ายไปซึ่งสินทรัพย์ที่สำคัญซึ่งเข้าข่ายที่จะต้อง
ดำเนินการตามหลักเกณฑ์ที่ตลาดหลักทรัพย์แห่งประเทศไทยกำหนด

6. เรื่องหรือรายการที่กรรมการผู้จัดการใหญ่หรือบุคคลที่อาจมีความขัดแย้ง
มีส่วนได้เสียหรืออาจมีความขัดแย้งทางผลประโยชน์ในลักษณะอื่นใด ซึ่งจะทำขึ้นกับ CPF
หรือบริษัทย่อย

  7. รายการใดๆ ที่กฎหมายกำหนดให้คณะกรรมการ หรือที่ประชุมผู้ถือหุ้นเป็นผู้พิจารณาอนุมัติ

  รายละเอียดเกี่ยวกับกรรมการและผู้บริหารของ CPF ปรากฏตามเอกสารแนบ 1

1.  การแต่งตั้งและถอดถอนกรรมการ

 ปัจจุบัน CPF ยังไม่ได้มีการแต่งตั้งคณะกรรมการสรรหา เพื่อคัดเลือกบุคคลที่จะแต่งตั้งเข้ามาดำรงตำแหน่งเป็นกรรมการ แต่เมื่อตำแหน่งกรรมการว่างลง คณะกรรมการบริษัทจะเป็นผู้ทำหน้าที่สรรหาและคัดเลือกบุคคลที่จะมาดำรงตำแหน่งแทน โดยพิจารณาจากปัจจัยหลักต่างๆ อันได้แก่ ความรู้ ความสามารถ ประสบการณ์ที่เกี่ยวข้องกับธุรกิจ และต้องเป็นผู้มีคุณสมบัติและไม่มีลักษณะต้องห้ามตามที่กำหนดโดยกฎหมายว่าด้วยบริษัทมหาชนจำกัด และประกาศคณะกรรมการกำกับหลักทรัพย์และตลาดหลักทรัพย์ โดยได้กำหนดหลักเกณฑ์ในการแต่งตั้งและถอดถอนกรรมการไว้ ดังนี้

1.  คณะกรรมการบริษัทประกอบด้วยกรรมการอย่างน้อย 5 คน
    และกรรมการไม่น้อยกว่ากึ่งหนึ่งของจำนวนกรรมการทั้งหมดนั้น ต้องมีถิ่นที่อยู่ในราชอาณาจักร

2.  ในการประชุมผู้ถือหุ้นสามัญประจำปีทุกครั้ง ให้กรรมการลาออกจากตำแหน่งหนึ่งในสาม
    ถ้าจำนวนกรรมการที่จะแบ่งออกให้ตรงเป็นสามส่วนไม่ได้
    ก็ให้ออกโดยจำนวนใกล้ที่สุดกับส่วนหนึ่งในสาม
    กรรมการที่จะต้องลาออกจากตำแหน่งในปีแรกและปีที่สองภายหลังจดทะเบียนบริษัทนั้นให้จับสลากกันว่าผู้ใดจะออก
    ส่วนปีหลังๆ ต่อไปให้กรรมการ คนที่อยู่ในตำแหน่งนานที่สุดนั้นเป็นผู้ออกจากตำแหน่ง
    โดยกรรมการที่ออกตามวาระนั้นอาจถูกเลือกเข้ามาดำรงตำแหน่งใหม่ได้

3.  ที่ประชุมผู้ถือหุ้นเป็นผู้แต่งตั้งกรรมการโดยใช้เสียงข้างมากตามหลักเกณฑ์และวิธีการดังต่อไปนี้

    1.  ผู้ถือหุ้นคนหนึ่ง มีคะแนนเสียงเท่ากับหนึ่งหุ้นต่อหนึ่งเสียง

    2.  ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตาม 3.1 เลือกตั้งบุคคลคนเดียว
        หรือหลายคนเป็นกรรมการก็ได้ แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

    3.  บุคคลซึ่งได้รับคะแนนเสียงสูงสุดตามลำดับลงมา
        เป็นผู้ได้รับเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
        ในกรณีที่บุคคลซึ่งได้รับเลือกตั้งในลำดับถัดลงมา
        มีคะแนนเสียงเท่ากันเกินจำนวนที่จะพึงมีหรือจะพึงเลือกตั้งในครั้งนั้น
        ให้ผู้เป็นประธานเป็นผู้ออกเสียงชี้ขาด

4.  ในกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระ
    ให้คณะกรรมการเลือกบุคคลซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป
    เว้นแต่วาระของกรรมการจะเหลือน้อยกว่าสองเดือน

บุคคลซึ่งเข้าเป็นกรรมการแทนตามวรรคหนึ่ง
จะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการซึ่งตนแทน
มติของคณะกรรมการตามวรรคหนึ่งต้องประกอบด้วยคะแนนเสียงไม่น้อยกว่าสามในสี่ของจำนวนกรรมการที่ยังเหลืออยู่

5.  ที่ประชุมผู้ถือหุ้นอาจลงมติให้กรรมการคนใดออกจากตำแหน่งก่อนถึงคราวออกตามวาระได้
    ด้วยคะแนนเสียงไม่น้อยกว่าสามในสี่ของจำนวนผู้ถือหุ้นซึ่งมาประชุมและมีสิทธิออกเสียง
    และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

    1.  ค่าตอบแทนผู้บริหาร

9.3.1 ค่าตอบแทนที่เป็นตัวเงิน

(1) ค่าตอบแทนรวมของคณะกรรมการบริษัท

ค่าตอบแทนของคณะกรรมการบริษัทสำหรับปี 2545 จำนวน 15 ท่าน มีจำนวนรวม 28.3 ล้านบาท
โดยค่าตอบแทนดังกล่าวประกอบด้วยค่าตอบแทนรายเดือนและค่าตอบแทนพิเศษ

(2) ค่าตอบแทนรวมของคณะกรรมการบริหารและผู้บริหารของบริษัท

ค่าตอบแทนของคณะกรรมการบริหารและผู้บริหารของ CPF สำหรับปี 2545 จำนวน 15 ท่าน
มีจำนวนรวม 93.5 ล้านบาท โดยค่าตอบแทนดังกล่าวประกอบด้วยเงินเดือนและโบนัส

9.3.2 ค่าตอบแทนอื่น

ไม่มี –

1.  การกำกับดูแลกิจการ

คณะกรรมการบริษัทได้ปฏิบัติหน้าที่ในการกำกับดูแลกิจการให้เป็นไปตามกฎหมาย
วัตถุประสงค์และข้อบังคับของบริษัท ตลอดจนมติที่ประชุมผู้ถือหุ้นด้วยความซื่อสัตย์สุจริต
ระมัดระวังรักษาผลประโยชน์ของบริษัทและมีความรับผิดชอบต่อผู้ถือหุ้น ในการปฏิบัติหน้าที่ดังกล่าว
คณะกรรมการบริษัทได้กำหนดนโยบายและทิศทางการดำเนินงานของบริษัท
รวมถึงการจัดให้มีระบบการควบคุมภายในและการตรวจสอบภายในที่เหมาะสมและเพียงพอ
เพื่อการกำกับดูแลให้ฝ่าย
จัดการบริหารกิจการให้เป็นไปตามนโยบายที่กำหนดไว้อย่างมีประสิทธิภาพและประสิทธิผล
และมีการปฏิบัติภายใต้ระเบียบข้อบังคับของบริษัทและกฎหมายต่างๆ ที่เกี่ยวข้อง

คณะกรรมการบริษัทตระหนักดีว่า การบริหารงานภายใต้โลกธุรกิจในปัจจุบันที่มีความซับซ้อนและมีการ
เปลี่ยนแปลงตลอดเวลา บริษัทจำเป็นต้องปรับปรุงและพัฒนาการบริหารงาน
และการกำกับดูแลกิจการให้ทันต่อการเปลี่ยนแปลงที่เกิดขึ้น
และเห็นพ้องต้องกันว่าการกำกับดูแลกิจการที่ดีจะช่วยเพิ่มขีดความสามารถในการแข่งขันและ
ประสิทธิภาพในการจัดการ อันจะเป็นการสร้างมูลค่าเพิ่มให้แก่บริษัทและผู้ถือหุ้นในระยะยาว

ดังนั้น ในปี 2545 คณะกรรมการ CPF
จึงได้จัดตั้งคณะอนุกรรมการพัฒนาระบบการกำกับดูแลกิจการที่ดีขึ้น ชุดหนึ่ง
ให้เข้ามาศึกษาและประเมินระบบการกำกับดูแลที่บริษัทปฏิบัติอยู่ในปัจจุบัน
เพื่อพิจารณาปรับปรุงสิ่งที่ได้มีการปฏิบัติอยู่แล้วให้มีความเหมาะสมและดียิ่งขึ้น
และให้นำเสนอต่อคณะกรรมการบริษัทเพื่อกำหนดเป็นนโยบายและระเบียบปฏิบัติของบริษัทต่อไป
โดยในการนี้ คณะอนุกรรมการชุดดังกล่าวได้ว่าจ้างบริษัท ไพร้ซวอเตอร์เฮ้าส์คูเปอร์ส ริสค์
แมเนจเม้นท์ เซอร์วิสเซส จำกัด ให้เป็นที่ปรึกษาในงานดังกล่าว
ผลจากการสอบทานในเบื้องต้นพบว่า
แนวปฏิบัติของบริษัทในการกำกับดูแลกิจการสอดคล้องกับหลักการของการกำกับดูแลกิจการที่ดี 15 ข้อ
ตามแนวทางที่ตลาดหลักทรัพย์แห่งประเทศไทยได้กำหนดไว้ อย่างไรก็ตาม
บริษัทอาจจะต้องพิจารณาปรับปรุงการดำเนินการในบางเรื่องเป็นการเพิ่มเติม เช่น
การจัดตั้งคณะอนุกรรมการชุดต่างๆเพิ่มขึ้นเพื่อช่วยในงานของคณะกรรมการบริษัท เป็นต้นว่า
คณะกรรมการสรรหาและกำหนดผลตอบแทน นอกจากนี้
การสื่อสารและเผยแพร่ให้พนักงานทุกระดับมีความเข้าใจในหลักการกำกับดูแลกิจการและนำไปปฏิบัติอย่างทั่วถึงทั้งองค์กร
เป็นสิ่งหนึ่งที่บริษัทควรจะมีการดำเนินการอย่างต่อเนื่องและสม่ำเสมอ

จริยธรรมองค์กร

บริษัทตระหนักดีว่าการปฏิบัติตามประมวลจริยธรรมของผู้บริหารและพนักงานทุกคนเป็นสิ่งจำเป็นต่อความสำเร็จขององค์กร
บริษัทอยู่ระหว่างการปรับปรุงประมวลจริยธรรมของผู้บริหารและพนักงาน
ซึ่งได้รวบรวมและเทียบเคียงหลักปฏิบัติระดับสากล
โดยเชื่อว่าหลักปฏิบัติเหล่านี้จะเป็นแนวทางที่ดีในการทำให้องค์กรมีความเข้มแข็งและประสบความสำเร็จในการประกอบธุรกิจอย่างยั่งยืน
โดยประมวลจริยธรรมฉบับที่ปรับปรุงขึ้นใหม่นี้จะคำนึงถึงค่านิยมขององค์กรเป็นปัจจัยสำคัญ อันได้แก่

1.  การดำเนินธุรกิจโดยคำนึงถึงความปลอดภัยและสุขภาพอนามัยของผู้บริโภค
    ตลอดจนการพิทักษ์รักษา สิ่งแวดล้อมอันเป็นประโยชน์ต่อสังคมโดยรวม

2.  การมุ่งมั่นในการพัฒนาสินค้าและบริการใหม่ๆที่มีคุณภาพและมาตรฐานสูง
    ด้วยวิทยาการและเทคโนโลยีที่ นำสมัย อันจะยังประโยชน์ให้กับคู่ค้าและลูกค้าทั้งปวง

3.  ผู้บริหารและพนักงานของบริษัท จะต้องทำงานด้วยความซื่อสัตย์ มีความรับผิดชอบตามหน้าที่
    มีระเบียบวินัย และมีคุณธรรม

4.  ผู้บริหารและพนักงานของบริษัท
    จะต้องตระหนักถึงความสำคัญของการจัดองค์กรอย่างมีวิสัยทัศน์และ ยุทธศาสตร์
    เพื่อให้องค์กรสามารถปรับตัวได้ทันต่อเหตุการณ์
    และสามารถดำเนินธุรกิจได้อย่างยั่งยืนนำพาประโยชน์โดยรวมมาสู่ลูกค้า ผู้ถือหุ้น พนักงาน
    และบุคคลมีส่วนได้เสียต่างๆ ที่เกี่ยวข้องกับบริษัท

หน้าที่รับผิดชอบต่อผู้ถือหุ้น

บริษัทมีหน้าที่รับผิดชอบต่อผู้ถือหุ้นในการกำกับดูแลกิจการให้เจริญก้าวหน้าและสร้างผลตอบแทนสูงสุดให้แก่
ผู้ถือหุ้นของบริษัท
และเพื่อให้ผู้ถือหุ้นและผู้ลงทุนทั่วไปได้รับทราบข่าวสารข้อมูลเกี่ยวกับบริษัทอย่างสม่ำเสมอและทันกาล
บริษัทได้จัดให้มีการรายงานข้อมูลทางการเงินเพื่อแสดงถึงฐานะการเงินและผลการดำเนินงานของบริษัทผ่านทางสื่อการเผยแพร่ข้อมูลของตลาดหลักทรัพย์แห่งประเทศไทย
การพบปะกับผู้ลงทุนและนักวิเคราะห์เพื่อชี้แจงผลการดำเนินงาน
การเผยแพร่ข่าวสารข้อมูลทั่วไปรายเดือน การนำผู้ถือหุ้นเข้าเยี่ยมชมกิจการ
การรายงานสารสนเทศตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
รวมไปถึงการจัดประชุมผู้ถือหุ้นที่คำนึงถึงสิทธิและความเท่าเทียมของผู้ถือหุ้นทุกราย

นอกจากนี้
บริษัทยังได้จัดตั้งสำนักลงทุนสัมพันธ์ขึ้นเพื่อทำหน้าที่เผยแพร่ข้อมูลข่าวสารของบริษัทให้กับผู้ถือหุ้น
นักวิเคราะห์และผู้ลงทุนทั่วไปทั้งในประเทศและต่างประเทศ
และเป็นช่องทางในการติดต่อประสานงานระหว่างบริษัทกับ ผู้ถือหุ้น
เพื่อช่วยให้เกิดความเข้าใจและความสัมพันธ์อันดีระหว่างกัน

การปฏิบัติต่อคู่ค้าของบริษัท

ในการดำเนินธุรกิจ บริษัทมีนโยบายในการปฏิบัติต่อผู้ซื้อสินค้าด้วยความโปร่งใสและเป็นธรรม
โดยตระหนักอยู่เสมอว่าลูกค้ามีความต้องการสินค้าและบริการที่มีทั้งคุณภาพที่ดีและราคาที่เหมาะสม
ส่วนการปฏิบัติต่อผู้ที่ขายสินค้าหรือบริการ บริษัทก็ถือเสมือนเป็นหุ้นส่วนทางการค้า
โดยการตัดสินใจทำธุรกิจนั้น ตั้งอยู่บนพื้นฐานของคุณภาพ ราคา และความตรงต่อเวลาในการจัดส่ง
รวมทั้งความน่าเชื่อถือ นอกจากนั้น เพื่อเป็นการรักษาความเสมอภาคและความ
ยุติธรรมในการทำธุรกิจ บริษัทจะไม่นำข้อมูลความลับทางการค้าของคู่ค้าไปเปิดเผยต่อบุคคลอื่น

หน้าที่รับผิดชอบต่อประเทศ

บริษัทตระหนักอยู่ตลอดเวลาถึงการที่ประเทศชาติและสังคมได้ให้โอกาสในการทำธุรกิจแก่บริษัท
ดังนั้น บริษัทจึงถือเป็นหน้าที่ประการหนึ่งที่จะต้องให้การสนับสนุนกิจกรรมอันเป็นประโยชน์แก่สังคม
ไม่ว่าจะเป็นด้านการฝึกอาชีพ การศึกษา สังคม ศิลปวัฒนธรรม และการศาสนา
การสาธารณสุขและสิ่งแวดล้อม และเทิดทูนไว้สูงสุด ซึ่งสถาบัน พระมหากษัตริย์
สำหรับกิจกรรมซึ่งบริษัทได้ให้การสนับสนุนอย่างสม่ำเสมอมาโดยตลอดนั้น
ส่วนใหญ่จะเป็นการบริจาคเงินเพื่อมูลนิธิ และองค์การสาธารณกุศลต่างๆ เช่น มูลนิธิชัยพัฒนา
มูลนิธิส่งเสริมศิลปาชีพในสมเด็จพระนางเจ้าสิริกิติ์ พระบรมราชินีนาถ
มูลนิธิสายใจไทยในพระบรมราชูปถัมภ์ มูลนิธิพัฒนาชีวิตชนบท มูลนิธิเจริญโภคภัณฑ์ สภากาชาดไทย
โรงเรียนและวัดวาอารามในท้องที่ที่โรงงานหรือฟาร์มของบริษัทตั้งอยู่ เป็นต้น นอกจากนี้
บริษัทยังได้เข้าร่วมในโครงการต่างๆ อันเนื่องมาจากพระราชดำริ
รวมไปถึงโครงการที่ภาครัฐและเอกชนได้จัดขึ้น เช่น โครงการปลูกป่าถาวรเฉลิมพระเกียรติ
โครงการปลูกป่าชายเลน โครงการอาหารกลางวัน โครงการบริจาคโลหิต
และการบริจาคถุงยังชีพเพื่อช่วยเหลือผู้ประสบอุทกภัยในแต่ละปี เป็นต้น

1.  การดูแลเรื่องการใช้ข้อมูลภายใน

CPF มีการกำหนดระเบียบว่าด้วยการซื้อขายหลักทรัพย์ของบริษัท
อันเป็นมาตรการเพื่อดูแลมิให้ผู้บริหารและ
ผู้เกี่ยวข้องนำข้อมูลภายในของบริษัทซึ่งยังไม่ได้เปิดเผยต่อสาธารณชนไปใช้เพื่อประโยชน์ส่วนตน
รวมทั้งยังได้ระบุระยะเวลาที่ผู้บริหารและผู้ที่เกี่ยวข้องไม่สมควรทำการซื้อขายหลักทรัพย์ของบริษัท
และได้ให้ผู้บริหารที่มีหน้าที่รายงานการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
ลงนามรับทราบภาระหน้าที่ความรับผิดชอบในการรายงานการถือหลักทรัพย์ของบริษัทและบทกำหนดโทษตามกฎหมายในเรื่องดังกล่าวด้วย

2.  บุคลากร

ณ วันที่ 31 ธันวาคม 2545 CPF มีพนักงานรวมทั้งสิ้น 6,035 คน โดยแบ่งตามสายงานหลักได้ดังนี้

หน่วย : คน

+------------------------------------+---------------------------------+
| สายงานหลัก                          | วันที่ 31 ธ.ค. 2545                |
+------------------------------------+---------------------------------+
| 1. ธุรกิจสัตว์บก                       | 2,496                           |
+------------------------------------+---------------------------------+
| 2. ธุรกิจสัตว์น้ำ                       | 3,012                           |
+------------------------------------+---------------------------------+
| 3. บัญชีและการเงิน                    | 241                             |
+------------------------------------+---------------------------------+
| 4 อื่นๆ                              | 286                             |
+------------------------------------+---------------------------------+
|   รวม                              | 6,035                           |
+------------------------------------+---------------------------------+

CPF ได้จ่ายค่าตอบแทนให้แก่พนักงานในปี 2545 เป็นเงิน 1,433 ล้านบาท ซึ่งประกอบด้วยเงินเดือน ค่าแรง สวัสดิการพนักงานและโบนัส 

  นโยบายในการพัฒนาบุคลากร

CPF มีความมุ่งมั่นที่จะพัฒนาพนักงานทุกระดับให้มีความรู้ ความเข้าใจ
และความชำนาญในหน้าที่งานที่รับผิดชอบโดยตรงและที่เกี่ยวข้อง
โดยมุ่งเน้นการนำเทคโนโลยีและวิทยาการสมัยใหม่เข้ามาประยุกต์ใช้ในงาน
เพื่อให้พนักงานสามารถปฏิบัติงานได้อย่างมีประสิทธิภาพและประสิทธิผล

ในปี 2545 CPF ได้จัดตั้งบริษัทย่อยชื่อ บริษัท ซีพีเอฟ เทรนนิ่งเซ็นเตอร์ จำกัด
โดยมีวัตถุประสงค์หลักคือการให้บริการฝึกอบรมพนักงานในเรื่องต่างๆ
ตามนโยบายการพัฒนาและบริหารทรัพยากรบุคคลของบริษัท

การปฏิบัติต่อพนักงาน

บริษัทจะให้โอกาสแก่พนักงานทุกระดับอย่างเท่าเทียมกันในการทำงาน
และใช้หลักคุณธรรมในการบริหารทรัพยากรบุคคล
เพื่อเป็นขวัญกำลังใจให้พนักงานทำงานได้อย่างมีประสิทธิภาพ
นอกจากนี้บริษัทมีการพัฒนาพนักงานให้รองรับกับความเจริญเติบโตของธุรกิจและให้ทันกับเทคโนโลยีและวิทยาการที่เปลี่ยนแปลงไป
โดยการส่งเสริมให้มีการ ฝึกอบรมในรูปแบบสัมมนาและปฏิบัติการ

อย่างไรก็ตาม พนักงานมีหน้าที่ที่จะต้องปฏิบัติตามข้อบังคับเกี่ยวกับการทำงานอย่างเคร่งครัด
โดยเฉพาะอย่างยิ่ง
ข้อห้ามเกี่ยวกับการกระทำที่อาจก่อให้เกิดความขัดแย้งทางผลประโยชน์กับบริษัทและการเปิดเผยข้อมูลอันเป็นความลับของบริษัท